VYKONÁVACIE NARIADENIE KOMISIE (EÚ) 2021/79

z 27. januára 2021,

ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neschvaľuje účinná látka topramezón

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,

keďže:

(1) V súlade s článkom 80 ods. 1 písm. a) nariadenia (ES) č. 1107/2009 sa smernica Rady 91/414/EHS (2) uplatňuje na postup a podmienky schvaľovania účinných látok, v súvislosti s ktorými sa prijalo rozhodnutie v súlade s článkom 6 ods. 3 uvedenej smernice pred 14. júnom 2011. Komisia 9. decembra 2003 prijala rozhodnutie 2003/850/ES (3) o účinnej látke topramezón (predtým BAS 670H) v súlade s článkom 6 ods. 3 smernice 91/414/EHS.

(2) Spoločnosť BASF Aktiengesellschaft (teraz BASF SE) predložila Francúzsku 12. mája 2003 žiadosť o zaradenie topramezónu do prílohy I k smernici 91/414/EHS v súlade s článkom 6 ods. 2 uvedenej smernice. Rozhodnutím 2003/850/ES sa potvrdilo, že dokumentácia v zásade spĺňa požiadavky na údaje a informácie stanovené v prílohách II a III k smernici 91/414/EHS.

(3) Hodnotenie účinkov topramezónu na zdravie ľudí, zdravie zvierat a životné prostredie v prípade používaní navrhovaných žiadateľom sa vykonalo v súlade s postupom stanoveným v článku 6 ods. 2 a 4 smernice 91/414/EHS. Francúzsko 21. júla 2006 predložilo Komisii a Európskemu úradu pre bezpečnosť potravín (ďalej len „úrad“) návrh hodnotiacej správy.

(4) Návrh hodnotiacej správy bol preskúmaný členskými štátmi a úradom. Dňa 13. januára 2014 predložil úrad Komisii svoje závery (4) z hodnotenia účinnej látky topramezón z hľadiska rizika pesticídov.

(5) Spoločnosť BASF SE stiahla žiadosť o schválenie topramezónu listom z 29. júna 2020.

(6) Vzhľadom na stiahnutie žiadosti by sa topramezón nemal schváliť.

(7) Toto nariadenie nebráni predloženiu ďalšej žiadosti o schválenie účinnej látky topramezón v súlade s článkom 7 nariadenia (ES) č. 1107/2009.

(8) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Neschválenie účinnej látky Účinná látka topramezón sa neschvaľuje.

Článok 2 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 27. januára 2021 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(3) Rozhodnutie Komisie 2003/850/ES zo 4. decembra 2003, ktorým sa v zásade uznáva úplnosť dokumentácie predloženej na podrobné preskúmanie s cieľom možného zaradenia BAS 670H a tiosíranu strieborného do prílohy I k smernici Rady 91/414/EHS o uvádzaní prípravkov na ochranu rastlín na trh (Ú. v. EÚ L 322, 9.12.2003, s. 28).

(4) Európsky úrad pre bezpečnosť potravín, 2014. Conclusion on the peer review of the pesticide risk assessment of the active substance topramezone. (Záver z partnerského preskúmania účinnej látky topramezón z hľadiska posúdenia rizika pesticídov). Vestník EFSA (EFSA Journal) (2014) 12(2):3540, 82 s, doi:10.2903/j.efsa.2014.3540.